Βιογραφικό Σημείωμα

Η **Φανή Αντωνέλου** κατέκτησε τον Μάρτιο του 2005 το *Grand Prix Maria Callas* στην κατηγορία Oratorio-Lied του διεθνούς διαγωνισμού *Μαρία Κάλλας* στην Αθήνα. Έχει κερδίσει το Α’ Βραβείο στον διαγωνισμό “Frankfurter Mendelssohn Preis” στην Φρανκφούρτη (2008 και 2009) και έχει υπάρξει φιναλίστ του Διαγωνισμού “Schubert und die Musik der Moderne“ στο Γκρατς της Αυστρίας.

Σπούδασε πιάνο, τραγούδι και ανώτερα θεωρητικά στα Ωδεία Kodály και Athenaeum προτού συνεχίσει τις σπουδές της στη Μουσική Ακαδημία της Στουτγκάρδης και του Τρόσσινγκεν.

Έχει ηχογραφήσει τον ρόλο της Σουζάννα με το σύνολο MusicAetena υπό τη διεύθυνση του Θεόδωρου Κουρεντζή (Nozze di Figaro - Sony Classical), μουσική του ιταλικού 16ου-17ου αι με το Ensemble La Fenice και τον Jean Tubéry, καθώς και το ρόλο της Ερνεστίνα (Occasione fa il ladro, Rossini - Naxos). Έχει συνεργαστεί με την Όπερα της Στουτγάρδης, το Μέγαρo Μουσικής Αθηνών, την Όπερα της Περμ της Ρωσίας και με σύνολα όπως Il Gusto Barocco, Arsys Bourgogne, Ορχήστρα Μπαχ του Μονάχου, L’Arpa Festante, Solistenensemble Stimmkunst, Barockorchester Le Chardon, Ensemble Sarband, Ex Silentio, Latinitas Nostra, SWR Vokalensemble.

Η καλλιτεχνική της πορεία την οδήγησε μεταξύ άλλων στην Philharmonie του Βερολίνου, τη Liederhalle της Στουτγκάρδης, την Alte Oper της Φρανκφούρτης, στην Herkulessaal του Μονάχου, στο Konzerthaus του Ντόρτμουντ, τη Novoya Opera της Μόσχας, στο θέατρο του Ερμιτάζ και στην Αίθουσα της Φιλαρμονικής της Αγίας Πετρούπολης, στο San Francesco della Vigna στη Βενετία. Έχει εμφανιστεί σε πολυάριθμα Φεστιβάλ όπως το Rossini Festival του Bad Wildbad Γερμανίας, στο Händelfestspiele του Χάλλε, στο Schleswig-Holstein Musik Festival της Βόρειας Γερμανίας, στο Musical Olympus στην Αγία Πετρούπολη.

Έλαβε έπαινο πρωτοεμφανιζόμενου καλλιτέχνη από την Ένωση Ελλήνων Θεατρικών και Μουσικών Κριτικών για τη συμμετοχή της στον Μεσσία του Händel με την Καμεράτα (σε διεύθυνση Μ.Χρυσικόπουλου - Μέγαρο Μουσικής Αθηνών, 2013). **www.fanieantonelou.com**